ቤተሰባቸው የዘመድ አዝማድና የጎረቤት ባህል ጠባቂ መሆን እንዳለ ሆኖ አባታቸው ደግሞ የጎላውን ሚና ተጫውተዋል፡፡ አባታቸው የተማሩ ስለነበሩ ታሪካዊና ባህላዊ መጻሕፍትን እንዲያነቡ አግዘዋቸዋል፡፡ ዶክተር ሂሩት ከልጅነታቸው ጀምሮ የታሪክና ባህል ይዘት ያላቸው መጻሕፍትን እያነበቡ ነው ያደጉት፡፡ ይህም የአገር ስሜት እየፈጠረባቸውና የማወቅ ጉጉታቸውን እያሳደገው መጣ፡፡ ወደ ከፍተኛ ትምህርት ተቋም ሲገቡም ወደዚህ ዘርፍ እንዲገቡ አደረጋቸው፡፡ ባህል ማለት የስነ ልቦና ስሪት እንደሆነም ያምናሉ፡፡ ከልጅነት ጀምሮ የተፈጠረ ስሜት ከሆነ ለባህል ቅርብ ያደርጋል፡፡ «አስተዳደጌ ባህልን እንድወድ አድርጎኛል። ሰው የሚያስበው ባደገበትና በተገነባበት ልክ ነው ብለው ያምናሉ፡፡
